Габраа еиҭеиҳәеит, "Евразия Global" аҿы иалкааз ипроект ззырхоу
Аԥснынтәи аҿар злахәыз афорум "Евразия Global" хыркәшоуп. 300 нызқь мааҭ рыхә агрант иаиааиз Камыгә Габраа арадио Sputnik аефир аҿы еиҭеиҳәеит ипроект зызку, насгьы аԥсуа ҿар афорум ирнаҭаз аԥышәа атәы.
Жәларбжьаратәи астатус змоу афорум "Евразия Global" мҩаԥысуан рашәарамза 8 инаркны 14 рҟынӡа.
Афорум аҿы аиааира згаз апроектқәа ааба рхыԥхьаӡараҿы иҟоуп Камыгә Габраа ипроектгьы.
"Апроект аҿар реимадара арӷәӷәара иазкуп, еиҳарак Донецки, Лугански, Аахыҵ Уаԥстәылеи, Урыстәылеи рҟынтә. Апроект аҳәаақәа ирҭагӡаны аҭҵаарадырыҩцәа ааԥхьара рыҭара ҳгәы иҭоуп, ҳдыррақәа еиҳа иҳаракхарцаз. Апроект мҩаԥгахоит Очамчыра, ҭагалан алагамҭаз", - ҳәа еиҭеиҳәеит Габраа.
Камыгә иажәақәа рыла, Урыстәыла ацентрқәа рҟнытә аекспертцәа рааԥхьара азгәаҭоуп, алахәылацәа рхыԥхьаӡара - 70-ҩык рҟынӡа.
"Аԥснытәи аҿарацәа даара рхы бзианы иаадырԥшит афорум аҿы. Адунеи иқәынхо амилаҭқәа ҳаӡбахә рдыруеит ҳәа сгәы иаанагоит, избанзар афорум ахәҭақәа зегьы рҿы Аԥсны аҿар рхаҭарнакцәа абираҟ кны иқәын", - ҳәа еиҭеиҳәеит Габраа.
Иаҳа инарҭбааны аиҿцәажәара шәазыӡырҩыр шәылшоит арадио Sputnik Аԥсны аефир аҿы, мамзаргьы аудиофаил аҿы.